Vrede-plaasaanval: Polisie soek dié man (foto)Die verdagte wat gesoek word. Foto: SAPD Konst. Maselela Langa, polisiewoordvoerder, het gesê die polisie is op soek na Thabo Joseph Motaung. Hy gebruik glo ook die naam Paulus Mahemu Sithebe. Hy is 33 jaar oud. Langa het gesê ŉ reuse soektog is van stapel gestuur. Maroela Media het vroeër berig dat twee verdagtes die egpaar helder oordag by hul huis ingewag het nadat hulle by die kerk was. “Die twee verdagtes het by die huis ingebreek en in die huis vir die egpaar gewag. Hulle het dadelik skote op die egpaar geskiet en albei gewond. Me. Kritzinger is ook geslaan en aan meubels in die eetkamer vasgebind,” het Langa gesê. Die aanvallers het aangedring op die sleutels van die kluis, maar op die vlug geslaan toe Johannes dit kon regkry om by die noodknoppie uit te kom, wat ook die alarm in die huis laat afgaan wanneer dit geaktiveer word. Volgens Langa het die aanvallers die egpaar gemartel. Rita kon die eerste mense op die toneel inlig dat sy wel een aanvaller as ŉ voormalige werknemer herken het. Volgens Langa is een van die verdagtes, wat glo op die plaas gewerk het, Sondagaand tussen 19:00 en 20:00 in hegtenis geneem. Daar is glo van die gesteelde goedere in sy besit gevind. Hy sal binnekort in die hof verskyn. Ds. Ruan Combrink, wat namens die Kritzinger-familie kommentaar lewer, het aan Maroela Media gesê die Kritzinger-egpaar se toestand is steeds kritiek en hulle is nie buite gevaar nie. (Lees meer hier.)